Garliavos Švč. Trejybės bažnyčia - Vikipedija

# Garliavos Švč. Trejybės bažnyčia

### Straipsnis iš Vikipedijos, laisvosios enciklopedijos.

Garliavos Švč. Trejybės bažnyčia, - Vilkaviškio vyskupija, Aleksoto dekanatas.

Stovi Kauno rajone, Garliavos gyvenvietėje, Bažnyčios g. 3b, prie Kauno-Marijampolės kelio. Tinkuoto mūro. Pastatyta 1809 m. Klasicistinė.

## [taisyti] Istorija

Apie 1797 m. Jonučiuose (2 km į šiaurės vakarus nuo dabartinės Garliavos) pastatyta bažnyčia, įkurta parapija. Aukštosios Fredos dvaro dvarininkas J. Godlevskis savo žemėje 1809 m. pastatė dabartinę mūrinę bažnyčią.

1823 m. ją konsekravo Seinų vyskupas.

Po 1863 m. sukilimo klebonas Kazimieras Vaišnora kalintas, 1865 m. policijos prižiūrimas. Už politinę neištikimybę vikaras Juozapas Bartusevičius (1826 - 1885) 1864 m. ištremtas į Sibirą, ten ir mirė. Vikaras Motiejus Radziukynas (1837 - 1912) 1865 m. ištremtas į Sibirą. Į Lietuvą grįžo 1875 m.

Po 1882 m. klebono Petro Budzeikos rūpesčiu bažnyčia padidinta, primūrytos dvi koplyčios. XX a. pradžioje veikė Gyvojo rožančiaus brolija.

1905 m. įsteigta parapijos biblioteka. Ją perėmė 1907 m. įsikūręs „Žiburio“ draugijos skyrius.

1907 m. įsteigta „Žiburio" mergaičių mokykla, 1908 m. įsikūrusi naujose patalpose.

1912 - 1914 m. veikė Lietuvių katalikų blaivybės draugijos skyrius, taip pat įsteigęs biblioteką, rengęs viešus vaidinimus, įrengęs arbatinę, kepyklą.

Per Pirmąjį pasaulinį karą išsprogdinti bažnyčios bokštai, suskilo sienos, sudegė visi klebonijos pastatai. Iki 1923 m. bažnyčia suremontuota. Iki 1924 m. įkurtas Lietuvių katalikių moterų draugijos skyrius. Pagal architekto Stasio Kudoko projektą 1935 m. atstatyti bažnyčios bokštai.

Garliavoje daugiau kaip 50 metų kunigavo ir mirė klebonas Pranciškus Leonas (1892 - 1982). Klebonas Juozas Uleckas (1913 - 1985) suremontavo bažnyčią.

## [taisyti] Architektūra

Bažnyčia klasicistinė, stačiakampio plano, dvibokštė, su 2 zakristijomis. Aukštos mūrinės šventoriaus tvoros kampuose yra koplyčios.

Rodomas puslapis "http://lt.wikipedia.org../../../g/a/r/Garliavos_%C5%A0v%C4%8D._Trejyb%C4%97s_ba%C5%BEny%C4%8Dia_32cb.html"

Kategorijos: Lietuvos bažnyčios | Kauno rajonas | Aleksoto dekanatas

##### Views

- Straipsnis
- Aptarimas
- Dabartinė versija

##### Paieška